**ZMLUVA**

**O ZABEZPEČENÍ LIKVIDÁCIE NEZÁKONNE UMIESTNENÉHO ODPADU**

(ďalej len „Zmluva“)

uzavretá podľa ustanovenia § 269 ods. 2 zákona č. 513/1991 Zb. Obchodný zákonník v

platnom znení a ustanoveniami zákona č. 223/2001 Z.z. o odpadoch a o zmene a doplnení niektorých

zákonov v znení neskorších predpisov

**Čl.1 Zmluvné strany**

1.1. Objednávateľ :

|  |  |
| --- | --- |
| Názov | Obec Rudňany |
| Sídlo | Rudňany 234, 05323 Rudňany |
| Štatutárny zástupca | Miroslav Blišťan, starosta obce |
| IČO | 00329533 |
| DIČ | 2020717842 |
| IČ DPH | - |
| E-mail | starosta@rudnany.sk |
| Internetová stránka | www.rudnany.sk |
| Bankové spojenie | Všeobecná úverová banka, a.s. |
| Číslo účtu | SK03 0200 0000 0000 2412 0592 |

(ďalej len „objednávateľ“)

1.2. Poskytovateľ :

|  |  |
| --- | --- |
| Názov |  |
| Sídlo |  |
| Štatutárny zástupca |  |
| IČO |  |
| DIČ |  |
| IČ DPH |  |
| E-mail |  |
| Internetová stránka |  |
| Bankové spojenie |  |
| Číslo účtu |  |

(ďalej „poskytovateľ“)

**Čl.2. Východiskové podklady**

1. Názov zákazky: „*Vybudovanie stojísk a sanácia nezákonne umiestneného odpadu v obci Rudňany*“ (ďalej aj „zákazka“, „dielo“)

2. Úspešný uchádzač predloží na uzavretie zmluvu s rozpočtami, textovo totožné s návrhom, ktorý predložil v ponuke. Verejný obstarávateľ uzavrie zmluvu s úspešným/úspešnými uchádzačom/uchádzačmi v lehote viazanosti ponúk podľa § 56 zákona o verejnom obstarávaní

3. Obe zmluvné strany sa dohodli a súhlasia, že v prípade, ak objednávateľ z akéhokoľvek dôvodu nezíska cudzie finančné zdroje a nebude mať dostatok vlastných zdrojov na zaplatenie ceny diela podľa bodu 6, predmet plnenia podľa tejto zmluvy sa neuskutoční. Poskytovateľ prehlasuje a súhlasí, že si z tohto dôvodu nebude voči objednávateľovi uplatňovať žiadne finančné ani iné nároky alebo požiadavky; to sa nevzťahuje na práce už vykonané poskytovateľom podľa tejto zmluvy.

**Čl. 3 Predmet Zmluvy**

1. Predmetom tejto Zmluvy je záväzok Poskytovateľa zabezpečiť pre Objednávateľa odvoz a likvidáciu ostatného a nebezpečného odpadu (ďalej len odpad) - „*Vybudovanie stojísk a sanácia nezákonne umiestneného odpadu v obci Rudňany*“, ktorá spočíva najmä v odstránení odpadu uloženého v rozpore so zákonom č. 79/2015 Z.z. o odpadoch v znení neskorších predpisov (ďalej len zákon) mimo súkromných stavebných objektov a činnostiach s tým spojených a ostatnými všeobecne záväznými platnými predpismi SR ako aj EÚ, ktorých pôvodcom sú neznáme subjekty, a to v súlade s opisom predmetu zákazky, ktorý tvorí Prílohu č. 2 Zmluvy (ďalej len „dielo“), a na druhej strane záväzok Objednávateľa zaplatiť Poskytovateľovi za riadne a včas prevedené práce odmenu vo výške, ktorá je uvedená v Čl. 6. tejto zmluvy.

**Čl.4. Miesto, spôsob a lehota plnenia**

1. Miestom realizácie diela sú pozemky nachádzajúce sa v katastrálnom území *Rudňany registra CKN parcelné čísla: CKN 529/1, CKN 740/1, CKN 740/2, CKN 807/1, CKN 908, CKN 790 k.ú. Rudňany.*

2. Lehota odovzdania skládky poskytovateľovi služby je na písomné vyzvanie objednávateľa.

3. Objednávateľ a Poskytovateľ spoločne vykonajú rekognoskáciu územia, špecifikovaného v bode 1 tohto ustanovenia tejto Zmluvy, znečisteného odpadom. Z rekognoskácie tohto územia Poskytovateľ vyhotoví fotografickú dokumentáciu.

4. Poskytovateľ vyhotoví z vykonanej rekognoskácie zápis, ktorý musí obsahovať odborný odhad o množstve a druhu odpadu.

5. Poskytovateľ je povinný zabezpečiť naloženie, prepravu a zneškodnenie odpadov, v zariadení na zneškodňovanie odpadov.

6. Poskytovateľ je povinný v prípade nebezpečných odpadov zabezpečiť ich odovzdanie na zhodnotenie, prípadne zneškodnenie osobe oprávnenej na nakladanie s nebezpečným odpadom, ak také oprávnenie nemá sám Poskytovateľ.

7. Poskytovateľ je povinný upraviť miesta s nezákonne umiestneným odpadom do pôvodného stavu (urovnanie terénnych depresií vzniknutých po bagrovaní, zhutnenie podložia, navozenie zeminy, vysiatie trávy).

8. Poskytovateľ je povinný zhotoviť:

* Fotografickú dokumentáciu vyčisteného územia
* Protokol o poskytnutí prác, ktoré budú obsahovať evidenčné listy odpadov podľa Vyhlášky MŽP SR č. 366/2015 Z.z.

9. Poskytovateľ sa zaväzuje, že zhotoví a odovzdá dielo Objednávateľovi do 30 pracovných dní odo dňa prevzatia skládky poskytovateľom.

**Čl. 5. Podmienky poskytovania služby**

1. Poskytovateľ sa zaväzuje poskytovať práce špecifikované v článku 3. tejto Zmluvy riadne, s odbornou starostlivosťou, v požadovanej kvalite a dohodnutom čase v súlade s Prílohou č. 1 – harmonogram prác, v súlade s ustanoveniami tejto Zmluvy, so všeobecne záväznými právnymi predpismi, podľa ktorých sa realizácia prác spravuje a podľa pokynov Objednávateľa, v súlade so záujmami Objednávateľa, ktoré sú známe a/alebo ktoré mu vzhľadom na okolnosti pri vynaložení všetkej odbornej starostlivosti mali byť známe, resp. ktoré mal Poskytovateľ poznať v súlade s príslušnými všeobecne záväznými predpismi na území SR, ako aj predpismi EÚ.

2. Poskytovateľ sa zaväzuje Objednávateľa bez zbytočného odkladu písomne informovať o všetkých okolnostiach dôležitých pre riadnu a včasnú realizáciu prác, t.j. bezprostredne potom, ako sa o nich dozvedel, a o všetkých okolnostiach, ktoré môžu mať vplyv na zmenu alebo doplnenie alebo udelenie pokynov Objednávateľa voči Poskytovateľovi.

3. Poskytovateľ sa môže odchýliť od pokynov objednávateľa len vtedy, ak je to nevyhnutné pre záujmy Objednávateľa a keď si Poskytovateľ nemôže včas zabezpečiť súhlas Objednávateľa. V tomto prípade je Poskytovateľ povinný bez zbytočného odkladu informovať Objednávateľa o týchto skutočnostiach.

4. Poskytovateľ sa zaväzuje písomne upozorniť Objednávateľa na nesprávnosť ním navrhovaného postupu, podkladov a/alebo iných pokynov, týkajúcich sa prác špecifikovaných v Prílohe č. 2 tejto Zmluvy bezodkladne, najneskôr do troch dní potom, ako sa dozvedel o tomto postupe, pokynoch alebo doručení takýchto dokumentov. V prípade, že si Poskytovateľ nesplní túto povinnosť, zodpovedá za škodu tým spôsobenú. V prípade, že Objednávateľ trvá napriek upozorneniu Poskytovateľa na tomto postupe, podkladoch, pokynoch, je Poskytovateľ povinný postupovať podľa pokynov Objednávateľa, pričom však Poskytovateľ nezodpovedá za akúkoľvek škodu, ktorá v tomto prípade vznikne.

5. Poskytovateľ je povinný poskytovať Objednávateľovi dokumenty nevyhnutné na realizáciu prác v písomnej podobe, vždy ak je to možné aj v elektronickej podobe, pokiaľ sa v tejto Zmluve nedohodnú inak. Poskytovateľ je povinný uschovávať všetky dokumenty, ktoré vytvoril alebo nadobudol v súvislosti s realizáciou prác definovaných v Prílohe č. 2

6. Objednávateľ sa zaväzuje poskytnúť Poskytovateľovi všetku súčinnosť nevyhnutnú na plnenie tejto Zmluvy.

7. Poskytovateľ je povinný minimálne päť dní pred zahájením prác oznámiť Objednávateľovi túto skutočnosť.

8. Poskytovateľ je povinný zabezpečiť všetky mechanizmy, zariadenia a materiál nevyhnutné k plneniu tejto Zmluvy. Súčasne sa zaväzuje používať len takú techniku, a zariadenia, ktoré vylučujú ďalšie poškodenie životného prostredia.

9. Poskytovateľ sa zaväzuje pri realizácii prác dodržiavať všetky právne predpisy v súvislosti s Požiarnou ochranou a Bezpečnosťou a ochranou zdravia pri práci .

10. Poskytovateľ je povinný vykonať úpravu miesta realizácie špecifikovaného v Čl. III. bod 1. tejto Zmluvy tak, aby územie bolo dané do pôvodného stavu.

11. Objednávateľ poveruje kontrolou plnenia realizácie diela \_\_\_\_\_\_\_\_\_ , mail: \_\_\_\_\_\_\_\_\_ , tel.: \_\_\_\_\_\_\_\_\_

12. Poskytovateľ poveruje kontrolou plnenia realizácie diela \_\_\_\_\_\_\_\_\_ , mail: \_\_\_\_\_\_\_\_\_ , tel.: \_\_\_\_\_\_\_\_\_

13. Poskytovateľ je povinný zaraďovať jednotlivé odpady, s ktorými nakladá podľa katalógu odpadov podľa vyhlášky MŽP SR 365/2015, viesť evidenciu odpadov podľa vyhlášky MŽP SR č. 366/2015 Z.z. o vykonaní niektorých ustanovení zákona o odpadoch v znení neskorších predpisov o množstve prijatých zložiek komunálneho odpadu, spôsobe zhodnotenia prípadne zneškodnenia odpadu, s ktorými nakladá a zaslať Objednávateľovi vyplnené tlačivá Evidenčné listy odpadov, a to v lehote do 2 týždňov od ukončenia prác a hlásenie o vzniku odpadu a nakladaní s ním v lehote do piateho dňa mesiaca nasledujúceho po uplynutí príslušného kalendárneho štvrťroka.

14. Objednávateľ sa zaväzuje bez zbytočného odkladu písomne informovať Poskytovateľa o všetkých skutočnostiach, ktoré majú podstatný význam pre realizáciu prác.

15. Objednávateľ je povinný zabezpečiť, aby pri realizácii prác podľa tejto Zmluvy bol na mieste realizácie prác zabezpečený verejný poriadok.

16. Objednávateľ je povinný prevziať a odsúhlasiť riadne a včas realizované práce v lehote do troch pracovných dní odo dňa oznámenia ukončenia realizovaných prác podľa tejto zmluvy Poskytovateľom.

**Čl. 6. Cena**

1. Cena za zhotovenie diela v rozsahu podľa článku 3. tejto zmluvy je stanovená v zmysle zákona č. 18/1996 Z. z. o cenách v znení neskorších predpisov, Vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov a je doložená rozpočtom poskytovateľa (ocenený položkovitý výkaz výmer a výkaz položiek a rekapitulácia rozpočtu) a na základe výsledku verejného obstarávania v zmysle zákona č. 343/2015 Z.z.

2. Celková cena diela je:

Cena bez DPH : \_\_\_\_\_\_\_\_\_ EUR

Výška DPH : \_\_\_\_\_\_\_\_\_ v %

Výška DPH : \_\_\_\_\_\_\_\_\_ EUR

Cena s DPH : \_\_\_\_\_\_\_\_\_ EUR, slovom: \_\_\_\_\_\_\_\_\_ EUR.

3. Ak dôjde počas platnosti zmluvy k zákonnej zmene sadzby DPH, cena s DPH bude účtovaná podľa aktuálne platnej sadzby DPH v zmysle všeobecne záväzných právnych predpisov platných v čase vystavenia faktúry.

4. Cena je maximálna, zahrňuje všetky náklady Poskytovateľa spojené s realizáciou diela (náklady na zriadenie, vybudovanie, prevádzku, údržbu a vypratanie zariadenia skládky, poplatky a výdavky za všetky správy ako aj všetky ďalšie výdavky, ktoré Poskytovateľ bude vynakladať v súvislosti s vykonaním diela).

5. Cena je viazaná na rozsah prác podľa dokumentácie predmetnej zákazky a popisu ocenených prác. Verejný obstarávateľ nebude akceptovať žiadne neopodstatnené a neodôvodniteľné zmeny v rozsahu a obsahu prác, ktoré by viedli k navýšeniu ceny po uzavretí zmluvy. Poskytovateľ svojou ponukou garantuje, vychádzajúc z výkazu výmer a dokumentácie, rozsah a kvalitu dodaných prác.

6. Jednotkové ceny uvedené v rozpočte sú pre tú istú položku stavebnej práce a dodávky rovnaké pre celú zákazku.

7. Ak Objednávateľ odstúpi od zmluvy, je povinný zaplatiť Poskytovateľovi za už vykonané práce.

**Čl. 7. Platobné podmienky a fakturácia**

1. Odplata v sebe zahŕňa všetky ekonomicky oprávnené náklady Poskytovateľa vynaložené v súvislosti s realizáciou prác.

2. K fakturovanej odplate bude pripočítaná DPH stanovená v súlade s platnými právnymi predpismi v čase realizácie prác, v prípade, ak je Poskytovateľ platiteľom DPH. Objednávateľ nie je platiteľom DPH.

3. Objednávateľ sa zaväzuje zaplatiť riadne a včas za realizované práce Poskytovateľovi odplatu podľa tejto Zmluvy. Objednávateľ neposkytne Poskytovateľovi žiaden preddavok na realizáciu predmetu tejto zmluvy.

4. Faktúra vystavená Poskytovateľom bude obsahovať náležitosti podľa zákona 222/2004 Z.z. o dani z pridanej hodnoty.

5. Prílohami faktúry budú:

a) Protokol o realizácii prác v zmysle tejto Zmluvy podpísaný oboma zmluvnými stranami

b) Zápis z rekognoskácie územia s odborným odhadom o množstve a druhu odpadu.

c) Fotografická dokumentácia pred odstránením a po odstránení odpadu

d) Kópie vážnych lístkov zhodnotených, prípadne zneškodnených odpadov evidenčný list odpadu podľa vyhlášky MŽP SR č. 366/2015 Z.z. o vykonaní niektorých ustanovení zákona o odpadoch v znení neskorších predpisov.

6. V prípade, že faktúra nebude obsahovať náležitosti podľa zákona 222/2004 Z.z. o dani z pridanej hodnoty a/alebo jej súčasťou nebudú všetky prílohy vycitované v predchádzajúcom bode Zmluvy, Objednávateľ je oprávnený takúto faktúru vrátiť Poskytovateľovi na prepracovanie /doplnenie s uvedením jej nedostatkov, ktoré majú byť odstránené, resp. doplnené. V takom prípade lehota splatnosti faktúr začne plynúť dňom riadneho doručenia opravenej faktúry Objednávateľovi.

7. Lehota splatnosti faktúr Poskytovateľovi je šesťdesiat (60) kalendárnych dní odo dňa doručenia faktúry Objednávateľovi.

8. Faktúra bude uhradená výlučne bezhotovostným príkazom.

9. Bankové spojenie Poskytovateľa uvedené na faktúre musí byť zhodné s bankovým spojením dohodnutým v tejto Zmluve. V opačnom prípade je Objednávateľ oprávnený uhradiť fakturovanú odplatu na bankové spojenie uvedené na faktúre, pričom v takom prípade Objednávateľ nezodpovedá za prípadnú škodu, ktorá môže vzniknúť Poskytovateľovi.

**Čl.8. Zmluvná pokuta a odstúpenie od zmluvy.**

1. Zmluvné strany môžu odstúpiť od zmluvy za podmienok a spôsobom stanoveným príslušnými ustanoveniami Obchodného zákonníka.

2. Zmluvné strany majú právo ukončiť platnosť tejto zmluvy odstúpením od zmluvy z dôvodov závažného porušenia ustanovení tejto zmluvy druhou zmluvnou stranou. Účinky odstúpenia od zmluvy nastanú okamihom doručenia oznámenia o odstúpení od zmluvy druhej zmluvnej strane.

3. Za závažné porušenie tejto zmluvy sa považuje najmä:

1. prekročenie lehoty splatnosti faktúry Objednávateľom o viac ako 30 dní ,
2. omeškanie so splnením povinnosti Poskytovateľa zhotoviť dielo o viac ako 10 dní,
3. neprevzatie skládky Poskytovateľom v lehote uvedenej v Čl. 4, bod 2 tejto zmluvy,

4. Ak sa Poskytovateľ dostane do omeškania s odovzdaním diela riadne a včas, je Objednávateľ oprávnený uplatniť si u poskytovateľa nárok na zaplatenie zmluvnej pokuty vo výške 0,05% zo zmluvnej ceny diela za každý aj začatý deň omeškania.

5. Ak Poskytovateľ neodstráni vady diela ani v dodatočnej lehote podľa bodu Čl.7 tejto zmluvy, je Objednávateľ oprávnený uplatniť si u poskytovateľa nárok na zaplatenie zmluvnej pokuty vo výške 0,05% zo zmluvnej ceny diela za každý aj začatý deň omeškania.

6. V prípade definitívneho zastavenia prác zo strany Zhotoviteľa pred termínom ukončenia diela podľa Čl. 4, bod 2 je objednávateľ oprávnený uplatniť si u poskytovateľa nárok na zaplatenie zmluvnej pokuty vo výške ceny neukončených prác zvýšenej o 10%. Definitívnym zastavením prác sa na účely tejto zmluvy rozumie také zastavenie prác, v dôsledku ktorých sa dielo nedokončí.

7. Zaplatenie zmluvnej pokuty nemá vplyv na povinnosť Poskytovateľa nahradiť Objednávateľovi škodu spôsobenú porušením povinností vyplývajúcich Poskytovateľovi podľa tejto zmluvy.

8. Zaplatenie zmluvnej pokuty nemá vplyv na povinnosť Poskytovateľa splniť zmluvnú povinnosť, ktorej porušenie bolo dôvodom na uplatnenie nároku na zaplatenie zmluvnej pokuty zo strany Objednávateľa.

**Čl. 9. Záručná doba - Zodpovednosť za vady.**

1. Poskytovateľ zodpovedá za to, že dielo bude zhotovené v súlade s podmienkami dohodnutými v tejto zmluve.

2. Poskytovateľ zodpovedá za vady, ktoré dielo má k okamihu jeho prevzatia Objednávateľom, a to aj v prípade, že sa tieto vady prejavia až po prevzatí diela Objednávateľom.

3. Poskytovateľ zodpovedá za vady, ktoré na vykonanom diele vzniknú alebo sa prejavia po jeho prevzatí Objednávateľom počas záručnej doby, ktorá je 24 mesiacov. Záručná doba začína plynúť odo dňa prevzatia diela Objednávateľom.

4. Zmluvné strany sa dohodli pre prípad vady diela, že počas záručnej doby má Objednávateľ právo od Poskytovateľa požadovať bezplatné odstránenie vady diela. Poskytovateľ má povinnosť Objednávateľom reklamované vady diela bezplatne odstrániť.

5. Nárok na bezplatné odstránenie vady uplatní Objednávateľ v primeranom čase po zistení tejto vady

písomnou formou u Poskytovateľa.

6. Poskytovateľ sa zaväzuje začať s odstraňovaním prípadných vád diela v záručnej dobe najneskôr do 5 dní od doručenia písomného uplatnenia oprávnenej reklamácie Objednávateľa a vady v primeranej lehote odstrániť. Ak tieto vady Poskytovateľ neodstráni, vyzve ho Objednávateľ písomne na ich odstránenie v ním určenej dodatočnej lehote.

**Čl. 10. OSTATNÉ PODMIENKY**

1. Objednávateľ a Poskytovateľ sa zaväzujú, že obchodné a technické informácie, ktoré im boli zverené zmluvným partnerom nesprístupnia tretím osobám bez jeho písomného súhlasu alebo tieto informácie nepoužijú pre iné účely, ako na plnenie podmienok tejto zmluvy.

2. Zmluvné strany sa dohodli, že prípadné vzájomné spory budú riešiť predovšetkým vzájomnou dohodou a až následne súdnou cestou.

3. Pre účely tejto zmluvy sa za vyššiu moc považujú prípady, ktoré nie sú závislé na vôli zmluvných strán a zmluvné strany ich nemôžu ovplyvniť. Ak sa splnenie tejto zmluvy stane nemožným do jedného mesiaca od vyskytnutia sa vyššej moci, strana, ktorá sa bude chcieť odvolať na vyššiu moc, požiada druhú stanu o úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc, právo od zmluvy odstúpiť.

4. Poskytovateľ sa zaväzuje, že na celú dobu realizácie stavebných prác zamestná podľa zákona č. 311/2001 Z. z. (Zákonník práce) minimálne jednu osobu spĺňajúcu kumulatívne nasledovné predpoklady: a) patrí k marginalizovanej rómskej komunite, a zároveň b) je dlhodobo nezamestnaná v zmysle § 8 zákona č. 5/2004 Z. z. o službách zamestnanosti a o zmene a doplnení niektorých zákonov.

5. Objednávateľ je oprávnený uplatniť voči Poskytovateľovi za porušenie povinnosti podľa bodu 5. zmluvnú pokutu vo výške 0,3% zo zmluvnej ceny diela v EUR bez DPH (vrátane prípadne uzavretých

dodatkov, ktorými by sa navyšovala cena diela) za každý, aj začatý, deň omeškania, až do splnenia porušenej povinnosti alebo do zániku Zmluvy. Zmluvnou pokutou nie je dotknutý nárok na náhradu škody, ktorá vznikne na základe nesplnenia si tejto povinnosti.

**11. Oprávnení kontrolní zamestnanci zo strany poskytovateľa NFP**

1. Poskytovateľ sa zaväzuje strpieť výkon kontroly/auditu súvisiaceho s vykonaním diela kedykoľvek počas platnosti a účinnosti príslušnej Zmluvy o poskytnutí nenávratného finančného príspevku uzavretej objednávateľom ako prijímateľom nenávratného finančného príspevku za účelom financovania predmetného diela, a to zo strany oprávnených osôb na výkon kontroly/auditu v zmysle príslušných právnych predpisov SR a EÚ, najmä Zákon o príspevku z EŠIF – zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov. Zákon o finančnej kontrole a audite – zákon č. 357/2015 Z. z. o finančnej kontrole a audite o zmene a doplnení niektorých zákonov v znení neskorších predpisov a príslušnej Zmluvy o nenávratnom finančnom príspevku a jej príloh vrátane Všeobecných zmluvných podmienok a poskytnúť týmto orgánom riadne a včas všetku potrebnú súčinnosť. Porušenie tejto povinnosti Poskytovateľa je podstatným porušením zmluvy, ktoré oprávňuje objednávateľa od zmluvy odstúpiť.

2. Oprávnené osoby na výkon kontroly/auditu/overovania na mieste sú najmä:

a) Poskytovateľ a ním poverené osoby,

b) Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby

c) Najvyšší kontrolný úrad SR, príslušná Správa finančnej kontroly, Certifikačný orgán a nimi poverené osoby

d) Orgán auditu, jeho spolupracujúce orgány a nimi poverené osoby,

e) Splnomocnení zástupcovia Európskej Komisie a Európskeho dvora audítorov,

f) Orgán zabezpečujúci ochranu finančných záujmov EÚ,

g) Osoby prizvané orgánmi uvedenými v písm. a) až f) v súlade s príslušnými právnymi

predpismi SR a ES

**Čl. 12. ZÁVEREČNÉ USTANOVENIA**

1. Práva a povinnosti oboch zmluvných strán, pokiaľ nie sú upravené touto zmluvou sa riadia Obchodným zákonníkom a súvisiacimi platnými právnymi predpismi.

2. Zmluva je platná dňom jej podpisu oboma zmluvnými stranami a predmetná zmluva je povinne zverejňovanou zmluvou podľa zákona č. 211/2000 Z.z. o slobodnom prístupe k informáciám.

3. Poskytovateľ berie na vedomie a rešpektuje, že zákazka financovaná z fondov EÚ, ohľadom ktorej sa uzatvára zmluva, bude predmetom štandardnej ex-post kontroly procesu verejného obstarávania zo strany príslušného Riadiaceho orgánu a/alebo Sprostredkovateľského orgánu pod Riadiacim orgánom. Ak výsledok predmetnej administratívnej finančnej kontroly nebude kladný, alebo kontrolné orgány odhalia akúkoľvek nezrovnalosť, alebo k schváleniu nedôjde najneskôr do 3 mesiacov od nadobudnutia platnosti zmluvy, je ktorákoľvek zo zmluvných strán oprávnená od zmluvy odstúpiť.

Schválenie zákazky v rámci štandardnej ex-post kontroly Poskytovateľom (SO pre OP ĽZ – Ministerstvo vnútra SR) je zároveň podmienkou nadobudnutia účinnosti zmluvy. Zmluva nadobudne účinnosť v deň doručenia správy z finančnej kontroly od Poskytovateľa, ktorým Poskytovateľ predmetné verejné obstarávanie schváli a výdavky vzniknuté z predmetného verejného obstarávania kvalifikuje ako oprávnené. Deň nadobudnutia účinnosti zmluvy oznámi Objednávateľ Poskytovateľovi bezodkladne (do 2 pracovných dní) emailom.

4. Táto zmluva je vyhotovená v štyroch (4) rovnopisoch, z ktorých Objednávateľ dostane tri (3) vyhotovenia a Poskytovateľ jedno (1) vyhotovenie.

5. Neoddeliteľnou súčasťou tejto zmluvy je:

príloha č. 1 - harmonogram plnenia (prác),

príloha č. 2 - ocenený výkaz výmer,

6. Zmluvné strany prehlasujú, že sú oprávnené túto zmluvu uzavrieť, že im nie sú známe žiadne

dôvody brániace uzavretiu tejto zmluvy, že jej obsahu porozumeli, na znak čoho ju vlastnoručne

podpisujú.

V \_\_\_\_\_\_\_\_\_\_\_\_\_\_\_ dňa \_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Objednávateľ Poskytovateľ